b'\n_START_ARTICLE_\nEugen Petit\n_START_SECTION_\nFamilia\n_START_PARAGRAPH_\nFamilia Petit a f\xc4\x83cut parte din colonia francez\xc4\x83, numeroas\xc4\x83 \xc8\x99i cu importan\xc8\x9b\xc4\x83 \xc3\xaen via\xc8\x9ba social\xc4\x83 \xc8\x99i economic\xc4\x83, care se afla \xc3\xaen prima jum\xc4\x83tate a secolului al XIX-lea, \xc3\xaen capitala Moldovei. Familiie Darmet, Petit, Alexandre, Girardin, Delpech, Menille, erau ale fo\xc8\x99tilor girondini, montagnarzi \xc8\x99i bonaparti\xc8\x99ti. alunga\xc8\x9bi de Restaura\xc8\x9bie, dar \xc8\x99i ale fo\xc8\x99tilor revolu\xc8\x9bionari de la 1830 \xc8\x99i 1848, fugi\xc8\x9bi \xc3\xaen fa\xc8\x9ba represiunii burbone. Bunicii lui Eugen Dimitrie Petit, Alexis \xc8\x99i Gabrielle Petit, \xc3\xaenso\xc8\x9bi\xc8\x9bi de fii lor Paul \xc8\x99i Eug\xc3\xa8ne, p\xc4\x83r\xc4\x83siser\xc4\x83 Fran\xc8\x9ba dup\xc4\x83 1830. \xc3\x8encercaser\xc4\x83 s\xc4\x83 se stabileasc\xc4\x83, mai \xc3\xaent\xc3\xa2i la Istanbul, apoi la Odesa, dar nu s-au acomodat cu atmosfera din cele dou\xc4\x83 imperii. Cam prin 1840 ei au ajuns la Ia\xc8\x99i, unde au deschis un pensionat de limb\xc4\x83 francez\xc4\x83. Eug\xc3\xa8ne  Petit, unchiul lui Eugen-Dimitrie Petit, era, \xc3\xaen iarna lui 1858, secretar al Consulatului Fran\xc8\x9bei din Ia\xc8\x99i. El a provocat o tensiune diplomatic\xc4\x83. La o reuniune a unioni\xc8\x99tilor ie\xc8\x99eni de la Teatrul Na\xc8\x9bional, s-a urcat pe scen\xc4\x83 \xc8\x99i, \xc3\xaen aplauzele publicului, a ridicat dou\xc4\x83 stegule\xc8\x9be \xc3\xaencruci\xc8\x99ate. Erau steagurile Moldovei \xc8\x99i Munteniei. \xc3\x8emp\xc4\x83ratul Fran\xc8\x9bei, Napoleon al III-lea, a exprimat prin ambasadorul s\xc4\x83u la Constantinopol, regretele sale. Eugen-Dimitrie Petit a fost fiul lui Paul Petit \xc8\x99i al so\xc8\x9biei acestuia, Elena, n\xc4\x83scut\xc4\x83 Gheorghiu, profesoar\xc4\x83 de limba francez\xc4\x83, care au continuat s\xc4\x83 \xc8\x9bin\xc4\x83 pensionatul francez \xc3\xaenfiin\xc8\x9bat de Alexis Petit, dup\xc4\x83 decesul acestuia. Ca \xc8\x99i bunicii \xc8\x99i p\xc4\x83rin\xc8\x9bii s\xc4\x83i, Eugen-Dimitrie Petit avea cet\xc4\x83\xc8\x9benie francez\xc4\x83.\n_START_SECTION_\nStudii\n_START_PARAGRAPH_\nDup\xc4\x83 ce a terminat liceul Na\xc8\x9bional din Ia\xc8\x99i, \xc3\xaen anul 1900 a plecat \xc3\xaen Fran\xc8\x9ba, la Montpellier, unde s-a \xc3\xaenscris la Facultatea de Drept, lu\xc3\xa2ndu-\xc8\x99i licen\xc8\x9ba \xc3\xaen anul 1903. \xc3\x8en continuare, a urmat cursuri de specializare \xc3\xaen drept la universit\xc4\x83\xc8\x9bile din Lyon, Aix-en-Provence \xc8\x99i Montpellier.\n_START_SECTION_\nCariera juridic\xc4\x83\n_START_PARAGRAPH_\nRe\xc3\xaentors \xc3\xaen Rom\xc3\xa2nia, a lucrat un timp ca pedagog la \xc8\x98coala francez\xc4\x83 din Ia\xc8\x99i._NEWLINE_Sora sa s-a c\xc4\x83s\xc4\x83torit cu Alexandru B\xc4\x83d\xc4\x83r\xc4\x83u, care a fost ministru al justi\xc8\x9biei \xc3\xaentre 22.12.1904 \xc8\x99i 15.06.1906). La sfatul cumnatului s\xc4\x83u, Eugen Petit a cerut \xc8\x99i ob\xc8\x9binut cet\xc4\x83\xc8\x9benia rom\xc3\xa2n\xc4\x83 \xc3\xaen 1905, prin lege votat\xc4\x83 de ambele camere ale Parlamentului Rom\xc3\xa2niei._NEWLINE_A intrat \xc3\xaen magistratur\xc4\x83, prin concurs, fiind numit, \xc3\xaencep\xc3\xa2nd cu data de 14 noiembrie 1905, substitut la tribunalul Vaslui. La 24 octombrie 1906, a fost avansat \xc8\x99i deta\xc8\x99at ca supleant la tribunalul din Roman. Dup\xc4\x83 aproape doi ani, la 1 mai 1908, a fost numit provizoriu judec\xc4\x83tor la ocolul Slobozia, din jude\xc8\x9bul Br\xc4\x83ila, iar la 18 martie 1910, confirmat definitiv \xc3\xaen aceast\xc4\x83 calitate, la acela\xc8\x99i ocol. La 1 septembrie 1911, a fost numit permanent la ocolul Hu\xc8\x99i (II rural) iar \xc3\xaen aprilie 1912, transferat, ca judec\xc4\x83tor la F\xc4\x83lciu. La 21 noiembrie 1917, a fost, din nou, avansat la gradul de pre\xc8\x99edinte \xc8\x99i deta\xc8\x99at la tribunalul Olt, ocup\xc3\xa2nd \xc3\xaen urm\xc4\x83, succesiv, aceea\xc8\x99i func\xc8\x9bie \xc8\x99i la tribunalele B\xc4\x83l\xc8\x9bi \xc8\x99i Ia\xc8\x99i._NEWLINE_La 16 noiembrie 1920, a fost numit prim pre\xc8\x99edinte al tribunalului Ia\xc8\x99i, iar dup\xc4\x83 aproape trei ani, la 15 noiembrie 1923, avansat \xc8\x99i \xc3\xaenaintat consilier la Curtea de Apel din Ia\xc8\x99i._NEWLINE_In 1932, luna noiembrie, a ocupat \xc3\xaenalta demnitate de consilier la \xc3\x8enalta Curte de Casa\xc8\x9bie \xc8\x99i Justi\xc8\x9bie, Sec\xc8\x9bia III-a._NEWLINE_George Alexianu l-a descris astfel pe magistratul Eugen Petit: \xe2\x80\x9eMi-a re\xc8\x9binut aten\xc8\x9bia prin tinere\xc8\x9bea lui vie, prin ochii lui sc\xc3\xa2nteietori, prin neast\xc3\xa2mp\xc4\x83rul ce-i ghiceai \xc3\xaen suflet \xc8\x99i pe care \xc8\x99i-l st\xc4\x83p\xc3\xa2nea cu greu parc\xc4\x83 sub roba neagr\xc4\x83. El \xc3\xaemi apare \xc3\xaen acea aureol\xc4\x83 de \xc3\xaenalt\xc4\x83 atmosfer\xc4\x83 moral\xc4\x83, de inteligen\xc8\x9b\xc4\x83 vie, de via\xc8\x9b\xc4\x83 din plin tr\xc4\x83it\xc4\x83, pe care natura a \xc3\xaempr\xc4\x83\xc8\x99tiat-o cu toate darurile.\n_START_SECTION_\nAutor \xc8\x99i publicist\n_START_PARAGRAPH_\nEugen Petit, care \xc8\x99i-a \xc3\xaensu\xc8\x99it \xc3\xaen lunga sa carier\xc4\x83 de magistrat o vast\xc4\x83 \xc8\x99i aleas\xc4\x83 cultur\xc4\x83 juridic\xc4\x83, a publicat diverse \xc8\x99i nenum\xc4\x83rate articole, monografii \xc8\x99i note jurispruden\xc8\x9biale, colabor\xc3\xa2nd constant la cunoscutele reviste de specialitate: \xe2\x80\x9eCurierul Judiciar", \xe2\x80\x9ePandectele Rom\xc3\xa2ne", \xe2\x80\x9ePandectele S\xc4\x83pt\xc4\x83m\xc3\xa2nale", \xe2\x80\x9eJurispruden\xc8\x9ba Generala" \xc8\x99i \xe2\x80\x9eDreptul". A publicat articole \xc8\x99i studii de drept \xc8\x99i \xc3\xaen revistele de specialitate franceze. A f\xc4\x83cut parte din redac\xc8\x9bia revistei \xe2\x80\x9eZeitschrift f\xc3\xbcr Osteurop\xc3\xa4ishes Recht" din Breslau (azi Wroclaw \xc3\xaen Polonia). Fructific\xc3\xa2nd vastele \xc8\x99i profundele lui cuno\xc8\x99tin\xc8\x9be din cele mai variate domenii ale dreptului, a colaborat, la redactarea \xc8\x99i publicarea de lucr\xc4\x83ri juridice \xc8\x99i de studii de drept, cu Constantin Hamangiu (ministru al justi\xc8\x9biei 18.04.1931-07.01.1932), \xc8\x99i cu pre\xc8\x99edintele Tribunalului Bucure\xc8\x99ti Constantin Grigore C. Zotta. A fost, \xc3\xaempreun\xc4\x83 cu Gheorghe Alexianu, director al publica\xc8\x9biei \xe2\x80\x9ePandectele S\xc4\x83pt\xc4\x83m\xc3\xa2nale"._NEWLINE_A fost \xc8\x99i pre\xc8\x99edinte al unor comisii de examinare a judec\xc4\x83torilor din \xc8\x9bar\xc4\x83. Pentru activitatea sa, a primit ordinul \xe2\x80\x9eSteaua Rom\xc3\xa2niei" \xc3\xaen gradul de comandor. \xc3\x8en anul 1936, a devenit membru al Academiei Franceze din Aix._NEWLINE_A scris \xc8\x99i c\xc3\xa2teva piese de teatru, dintre care cea denumit\xc4\x83 \xe2\x80\x9eNecunoscuta de pe strad\xc4\x83" a re\xc8\x9binut \xc3\xaen mod special aten\xc8\x9bia publicului \xc8\x99i a criticii. A mai scris \xc8\x99i scenarii radiofonice, piese de teatru pentru copii \xc8\x99i nuvele, publicate \xc3\xaen diverse reviste. A sus\xc8\x9binut conferin\xc8\x9be la Radio Rom\xc3\xa2nia, pe teme juridice (13 \xc3\xaen 1932; 5 \xc3\xaen 1933).\n_START_SECTION_\nDemiterea din magistratur\xc4\x83\n_START_PARAGRAPH_\n\xc3\x8en anul 1945, Eugen Petit a fost demis din func\xc8\x9bia de consilier la \xc3\x8enalta Curte de Casa\xc8\x9bie, f\xc4\x83r\xc3\xa2 drept la pensie. Era una dintre victimele aplic\xc4\x83rii stricte a dictaturii proletariatului \xc8\x99i a instruc\xc8\x9biunilor KGB, la capitolul privind distrugerea justi\xc8\x9biei rom\xc3\xa2ne. \xc3\x8empreun\xc4\x83 cu familia sa, a tr\xc4\x83it \xc3\xaen condi\xc8\x9bii extrem de grele, din punct de vedere moral, social \xc8\x99i material. Doar dup\xc4\x83 anul 1953, ca urmare a unor interven\xc8\x9bii ale statului francez, i s-a aprobat o pensie infim\xc4\x83. Dup\xc4\x83 eliminarea din magistratur\xc4\x83 \xc8\x99i p\xc3\xa2n\xc4\x83 la moarte, nu i s-a mai permis s\xc4\x83 publice la nicio editur\xc4\x83 sau revist\xc4\x83.'